b'\n_START_ARTICLE_\nKansandemokraattiset opiskelijaj\xc3\xa4rjest\xc3\xb6t\n_START_PARAGRAPH_\nKansandemokraattiset opiskelijaj\xc3\xa4rjest\xc3\xb6t (KOJ) oli vuosina 1971\xe2\x80\x931981 toiminut Suomen kansan demokraattisen liiton ja Suomen kommunistisen puolueen enemmist\xc3\xb6\xc3\xa4 kannattaneiden opiskelijoiden maanlaajuinen yhteisty\xc3\xb6j\xc3\xa4rjest\xc3\xb6._NEWLINE_KOJ sai opetusministeri\xc3\xb6n nuorisoj\xc3\xa4rjest\xc3\xb6ille tarkoitettua valtionapua 10 000 markkaa vuonna 1976, 40 000 markkaa vuonna 1977 ja 47 000 markkaa vuonna 1978.\n_START_SECTION_\nSOL jakautuu kahtia\n_START_PARAGRAPH_\nKev\xc3\xa4\xc3\xa4ll\xc3\xa4 1971 pidettiin Sosialistisen opiskelijaliiton (SOL) 7. liittokokous Virroilla. Kokouksesta alkoi kansandemokraattisen opiskelijaliikkeen kymmenen vuotta jatkunut kahtiajako, kun SKP:n opposition (ks. taistolaisuus) liittolaisekseen valinneet saivat SOL:n haltuunsa mahdollisimman pienell\xc3\xa4 erolla (42\xe2\x80\x9338). Taistelu j\xc3\xa4rjest\xc3\xb6n hallinnasta oli alkanut jo vuotta aiemmin mm. Helsingin Akateemisessa Sosialistiseurassa (ASS), joka oli yksi SOL:n j\xc3\xa4senj\xc3\xa4rjest\xc3\xb6ist\xc3\xa4. SOL puolestaan oli SKDL:n yhteis\xc3\xb6j\xc3\xa4sen.\n_START_SECTION_\nKOJ:n perustaminen\n_START_PARAGRAPH_\nSOL:n kahtiajakoa ei haluttu heti virallistaa rekister\xc3\xb6im\xc3\xa4ll\xc3\xa4 uutta yhdistyst\xc3\xa4. 18. kes\xc3\xa4kuuta 1972 perustettiin kuitenkin Kansandemokraattisten opiskelijoiden maata k\xc3\xa4sitt\xc3\xa4v\xc3\xa4 neuvottelukunta (KOMN), josta muodostui j\xc3\xa4rjest\xc3\xb6jen yhteisty\xc3\xb6n keskus kahdeksi seuraavaksi vuodeksi. KOJ perustettiin virallisesti vasta 6. lokakuuta 1974 eik\xc3\xa4 siit\xc3\xa4 viel\xc3\xa4 silloinkaan haluttu pit\xc3\xa4\xc3\xa4 suurempaa meteli\xc3\xa4. Edelleen korostettiin, ettei KOJ:n luominen merkitse uuden liiton perustamista. T\xc3\xa4ss\xc3\xa4 vaiheessa se oli kuitenkin helpommin perusteltavissa, sill\xc3\xa4 SOL oli edellisvuonna ottanut j\xc3\xa4senikseen omat rinnakkaisj\xc3\xa4rjest\xc3\xb6ns\xc3\xa4 Tampereella (TYMR), Turussa (TuMO) ja Oulussa (OuMO)._NEWLINE_1970-luvun puoliv\xc3\xa4liss\xc3\xa4 KOJ:hin kuului noin 1 600 j\xc3\xa4sent\xc3\xa4.\n_START_SECTION_\nLakkauttaminen\n_START_PARAGRAPH_\nKOJ lopetettiin vuonna 1981, kun siihen kuuluneet j\xc3\xa4rjest\xc3\xb6t yhdistyiv\xc3\xa4t takaisin Sosialistiseen Opiskelijaliittoon. Vasemmistolainen opiskelijaliikehdint\xc3\xa4 oli kuitenkin jo kriisiss\xc3\xa4 eik\xc3\xa4 yhdistyminen k\xc3\xa4\xc3\xa4nt\xc3\xa4nyt kansandemokraattien kannatusta nousuun.\n_START_SECTION_\nPolitiikka\n_START_PARAGRAPH_\nKOJ:n ideologia oli marxismi-leninismi. KOJ tarkoitti k\xc3\xa4sitteell\xc3\xa4 SKP:n enemmist\xc3\xb6l\xc3\xa4ist\xc3\xa4 tulkintaa erotuksena taistolaisten tiukasta bre\xc5\xbenevil\xc3\xa4isyydest\xc3\xa4, eli Neuvostoliiton kommunistisen puolueen linjan seuraamisesta. KOJ haki yhteyksi\xc3\xa4 my\xc3\xb6s L\xc3\xa4nsi-Euroopan kommunisteihin ja eurokommunistiset ajatukset saivat tukea j\xc3\xa4rjest\xc3\xb6n piiriss\xc3\xa4. Toisaalta KOJ argumentoi taistolaispaineessa hyvin samanlaisella retoriikalla kuin SOL. 1960-lukulainen uusvasemmistolaisuus ja maolaisuus tuomittiin KOJ:ssa jyrk\xc3\xa4sti ja ne rinnastettiin taistolaisten revisionismiin.\n_START_SECTION_\nKOJ vs. SOL\n_START_PARAGRAPH_\nKOJ:n toimintaa leimasi sen suhde taistolaiseen SOL:\xc3\xa4\xc3\xa4n ja SKDL:\xc3\xa4\xc3\xa4n, jota se koki edustavansa. SKDL/SKP:n enemmist\xc3\xb6johto tuki KOJ:ta sanoissa, mutta tuki j\xc3\xa4i vaisuksi KOJ:n puoliksi ep\xc3\xa4virallisen aseman vuoksi. KOJ joutui jatkuvasti torjumaan taistolaisten syyt\xc3\xb6ksi\xc3\xa4 rinnakkaistoiminnasta ja j\xc3\xa4rjest\xc3\xb6 j\xc3\xa4i SOL:n varjoon julkisuudessa. KOJ pystyi paikoin kilpailemaan tasav\xc3\xa4kisestikin SOL:n kanssa, mutta se j\xc3\xa4i kuitenkin huomattavasti sit\xc3\xa4 pienemm\xc3\xa4ksi kannatuksella tai j\xc3\xa4senm\xc3\xa4\xc3\xa4r\xc3\xa4ll\xc3\xa4 mitaten. Ylioppilaskuntien edustajistovaaleissa KOJ ylsi valtakunnallisesti noin puoleen SOL:n tuloksesta._NEWLINE_Kamppailun k\xc3\xa4ydess\xc3\xa4 kuumana SOL pyrki muun muassa syrj\xc3\xa4ytt\xc3\xa4m\xc3\xa4\xc3\xa4n KOJ:n ylioppilaskuntien hallituksista. V\xc3\xa4lill\xc3\xa4 osapuolet muodollisesti neuvottelivat yhten\xc3\xa4isyydest\xc3\xa4 pyrkien noudattamaan SKP:n edustajakokousp\xc3\xa4\xc3\xa4t\xc3\xb6ksi\xc3\xa4 rinnakkaistoiminnan lopettamisesta.'